Studia Vernacula

Studia Vernacula on Tartu Ülikooli Viljandi kultuuriakadeemia välja antav eelretsenseeritav teadusajakiri, mis keskendub käsitööteadusele, pärandtehnoloogiale ja sellega seotud valdkondadele. Ajakiri ilmub tavaliselt üks kord aastas, oktoobris. Ajakiri ilmub nii trükiväljaande kujul kui veebis (open access). Enamasti on sisu eestikeelne ja ingliskeelsete kokkuvõtetega. Iga viie aasta tagant on avaldatud ka ingliskeelne number.

Ajakiri asutati eesmärgiga luua platvorm akadeemilisele arutelule vaimse ja materiaalse kultuuripärandi teemadel. See on ainus omalaadne väljaanne Eestis, mis ühendab praktilise käsitööoskuse ja teoreetilise uurimistöö. Väljaande fookuses on:

 Pärandtehnoloogia: traditsioonilised töövõtted ja nende kaasaegne rakendus.

 Esemeline kultuur: ajalooliste esemete uurimine ja rekonstrueerimine.

 Käsitööpedagoogika: oskuste edasiandmise meetodid.

 Kultuuriantropoloogia: käsitöö roll ühiskonnas ja kogukonnas.

### Ajalugu
Studia Vernacula kui ajakirja esimene number „Lugusid materjalidest“ ilmus 2013. aastal ja kandis numbrit 4. Eelnevalt oli sama sarja pealkirja all ilmunud kolm monograafia vormis väljaannet. Algselt aastaraamatuna kavandatud väljaanne on aastatega kasvanud rahvusvahelise ulatusega eelretsenseeritavaks teadusajakirjaks. Eestikeelsed artiklid on põhjalike inglikseelsete kokkuvõtetega. Ajakiri on suunatud nii teadlastele, üliõpilastele kui ka meistritele, kes soovivad oma tegevust sügavamalt mõtestada. Iga number on tavaliselt koondunud kindla peateema ümber, mida väljendab numbri eesti- ja ingliskeelne alapealkiri (nt „Leivanumber/Breadwinner, „Esemete elulood/Object Biographies“, või „Kelle pärand?/Whose Heritage?“ ). 2025. aasta number 17 „Puust ja punaseks/Hands on“ oli pühendatud 20 aastat toimunud pärandehituse õpetamisele TÜ Viljandi Kultuuriakadeemias. 2026. aasta number 18 pühendatakse metallitöö õpetamisele Viljandi Kultuuriakadeemias, mille algusest saab 15 aastat.

### Ajakirja toimetus
Ajakirja toimetus asub Viljandis ning on tihedalt seotud Tartu Ülikooli Viljandi kultuuriakadeemia pärandtehnoloogia õppekava ja kultuuripärandi loovrakenduste magistriõppekavaga. Väljaande peatoimetajad on olnud aastatel 2013–2016 Priit-Kalev Parts; 2017–2024 Kadri Tüür ja alates 2025. aastast on peatoimetaja Jana Reidla.

(Pikaaegsed toimetuse liikmed on näiteks Madis Rennu (tegevtoimetajana), Ave Matsin, Kristi Jõeste ja Madis Arukask. Pikaaegne projektijuht on Lembe Lahtmaa).Ajakirja rahvusvahelisse toimetuskolleegiumisse kuhu kuuluvad Gunnar Almevik, Balázs Balogh, Carlo A. Cubero, Patrick Dillon, Valts Ernštreits, Sirpa Kokko, Ott Karulin, Marju Kõivupuu, Alexander Langlands, Art Leete, Elo Lutsepp, Anu Pink, Ragnar Saage, Elo-Hanna Seljamaa ja Kadri Tüür

### Tavaliselt jagunevad ajakirja artiklid kolme rubriiki:
 Uurimused: teoreetilisemad käsitööteaduslikud ja naaberalade uurimused.

 Praktikapeegel: käsitööuurimuslikud artiklid, mille keskmes on autori praktilise töö käigus saadud kogemused, tähelepanekudja järeldused.

 Ringvaated: ülevaated aasta jooksul toimunud asjakohastest konverentsidest, sündmustest, projektidest, töötubadest; erialasse puutuvad raamatu- ja näitusearvustused. 

*Studia Vernacula https://viljandi.ut.ee/et/sisu/studia-vernacula

Ajakirja koostamist ja väljaandmist on toetanud Tartu Ülikooli humanitaarteaduste ja kunstide valdkond kirjastamistoetuse näol, Tartu Ülikooli Viljandi kultuuriakadeemia ning Eesti Kultuurkapitali rahvakultuuri sihtkapital

Ajakirja levitab Saara kirjastus – epood.saara.ee

## Välislingid
*Studia Vernacula lehekülg https://viljandi.ut.ee/et/sisu/studia-vernacula